Suriya hukumati: Damashqdagi portlashlar terrorchilar ishi
Poytaxtda masjid yaqinida va hukumat xizmatchilari foydalanadigan garajda portlash ro'y berib, kamida 10 kishi o'lgan.
Faollar so’zlariga ko’ra, birinchi portlash hukumatga qarshi namoyishchilar yig’ilgan masjid yonida sodir etilgan. Yaradorlar orasida xavfsizlik xizmati xodimlari bor. Rahbariyat suiqasd xurujini terrorchilar ishi, deb ta’rifladi. Sal oldin qo’shni tumanda davlat xizmatchilari foydalanadigan garajda portlash ro’y bergan. Qo’shma Shtatlar, Birlashgan Millatlar Tashkiloti va Yevropa Ittifoqi prezident Bashar al-Assad ma’muriyatini bot-bot koyib, sulhga astoydil amal qilmayotganlikda ayblab, tanqid qilib keladi. Birlashgan Millatlar Tashkiloti kuzatuvchilari notinch viloyatlarga borib joylashmoqda, lekin jarayon juda sust. Tashkilot so’zlovchisi Niir Sinx ko’proq mutaxassis yo’lga otlanmoqda, deydi. “Hozir 15 xodim ishlamoqda. Yana 15 kishi dushanbagacha manzilga yetishi kerak”, - deydi u. Xalqaro hamjamiyat Suriyaga jami 300 kuzatuvchi jo’natishi kerak. Assad ma’muriyati sulhga rioya qilishga va’da bermoqda, lekin ajnabiy terrorchi kuchlar hamlalariga jim qarab turmaymiz, deydi. Rasmiy Damashq nazarida bir yil oldin boshlangan qo’zg’olon ortida terrorchi guruhlar turibdi.